Kamenický, Ladislav, minister financií SR (2023-12-07):
Ďakujem pekne. Zareagu... momentálne by som zareagoval na zopár vecí, ktoré už prebehli v rozprave. Takto, čo sa týka, ja musím v podstate odísť, takže preto by som chcel vám dať ešte šancu, aby ste reagovali v rozprave. Pripomienka, ale najprv by som sa vyjadril k pánovi Kiššovi ohľadne pripomienky finančnému výboru. Za seba musím povedať, že na rozdiel od predchádza... po mojich predchodcov, keď si pamätám, teda ja som bol aj predsedom, aj podpredsedom finančného výboru, ja som sa vždy zúčastňoval tých zásadných vecí, ktoré sa prerokúvajú, týka sa to programového vyhlásenia vlády, určite sa zúčastním aj debaty ohľadne rozpočtu, nakoľko tento zákon, ktorý momentálne preberáme, lex konsolidácia, veľmi úzko súvisí s rozpočtom, takže určite prídem na rozpočet, môžme prebrať všetky veci, ale momentálne sa nezúčastním. Moji predchodcovia, musím povedať, ja si teda nepamätám ani jedného ministra, ktorý sa zúčastnil vôbec akéhokoľvek debaty v rámci finančného výboru ohľadne aj rozpočtu a týkalo sa to aj ostatných zásadných zákonov, ako bolo programové vyhlásenie vlády, boli zastupovaní štátnymi tajomníkmi. Samozrejme, štátny tajomník sa výboru zúčastní. To je prvá vec. Druhá vec, chcel by som reagovať zatiaľ v druhej, takto, samozrejme, moji kolegovia aj ja budeme sledovať rozpravu na diaľku s tým, že vyjadrím sa v druhom čítaní potom k všetkým veciam, ktoré tu odznejú počas rozpravy. Chcel by som teraz len krátko zareagovať na niektoré veci, ktoré už v rozprave odzneli. Chcem sa vyjadriť hlavne k tomu, bola tu nejaká výtka, myslím, že aj pán Hajko to hovoril, že ideme gréckou cestou a že, že čo sa týka nášho dlhu, že nám bude stúpať, tak chcem povedať, že grécku cestu nastolila už bývalá vláda. Keď si pozrete dnes všetky parametre a všetky rebríčky, ktoré sa týkajú Slovenskej republiky, tak Slovenská republika sa prepadla absolútne skoro vo všetkých rebríčkoch a v mnohých rebríčkoch sú tí Gréci lepší, pán Hajko, ako sú Slov... ako je Slovenská republika. A toto spôsobila bývalá vláda. Chcem povedať jednu vec, my sme povedali, že ideme konsolidovať postupne, to sa ani ináč nedá urobiť, ja som tu počul od pána Kišša, že poďme, poďme teda konsolidovať tak, aby nám klesal dlh, ale tí, čo ste ekonómovia a máte trošku tucha o tom, ako to funguje, keď tu máte šesť, šesť- až sedempercentné deficity na, verejných financií, tak tí, ktorí vedia, o čom je ekonomika a verejné financie, tak vedia, že kým sa nedostaneme na trojpercentný deficit, tak ten dlh nám stále bude stúpať, to je proste fakt. A chcem pripomenúť, áno, pán Kišš mi hovorí, že keď tu budeme hovoriť o deficitoch za našich vlád, my sme tie deficity znižovali až na úroveň niekde okolo jedného percenta, posledné tri roky bol deficit jedno percento. Samozrejme, vtedy sa vám dlh znižuje. Čo sa stalo za tri a pol roka? Tak dlh sa nám vyšplhal zo 45 mld. na 70 mld. Stúpol nám o desať percentuálnych bodov a to je to, čo my musíme poupratovať. Budem hovoriť o tom, ako sa tu veľmi hovorí o tom, ako pravicové vlády idú robiť to, že, ako, ako to bude super, ja som to spomínal aj na stretnutí s pánom Gramegnom, na Slovensku sme opäť veľmi špecifickí. Socialistické vlády, o ktorých vy toľko hovoríte, tie deficity znižujú, socialistické vlády tie dlhy znižujú, keď sú tu pravicové vlády, tak tie dlhy zvyšujú a zvyšujú deficity. Keď sa chceme, Slovenská republika, dostať z tejto dlhovej pasce, musíme postupne znižovať ten deficit. Aj pán Kišš určite vie, že keď ja som odchádzal v roku 2019, mali sme tu nejaké pravidlá, ktoré platili pre všetky členské štáty eurozóny, a tri a pol roka neplatili. A toto je ten dôvod, prečo sme sa dostali na tú grécku cestu. A grécka cesta tu vznikla aj, aj minulý rok alebo tento rok, keď, keď si pamätáte, tak vláda, legitímna vládla, padla v decembri 2022, a bolo tu desať mesiacov v podstate obdobie, kedy Slovenská republika nemala legitímnu vládu. A čo tu bolo? Bolo tu niekoľko, možno desať schôdzí Národnej rady, počas ktorých sa poprijímalo kopec opatrení. Ja o tom budem hovoriť pri rozpočte. A toto nám spôsobilo, že už budúci rok som tu zdedil obrovský deficit a keď tu niekto hovorí o polpercentnej konsolidácii, pán Hajko napríklad, tak poviem pol percenta, polpercentná konsolidácia, keby som mal urobiť len pol percenta dole, tak je to 650 miliónov. A hádajte, prečo som musel urobiť dve miliardy. A to hovorím o konsolidačných opatreniach. Celková konsolidácia bude ešte väčšie číslo. To je problém. Čiže Slovenská republika kým sa nedostane na úroveň dlhu niekde, teda deficitu okolo dvoch-troch percent, tak ten dlh nám proste bude stúpať, to je, to je matematická zákonitosť. To nie je závislé od toho, čo by som ja chcel alebo nechcel. Ja chcem, aby dlh Slovenskej republiky potom začal, začal klesať, ale musí sa to urobiť postupne. Ak si zoberiete rozpočet, ktorý na základe zákona, ktorý v podstate, ktorého strojcom bol pán Ódor a pán Horváth, ktorý ich dobehol, ktorý museli predložiť, lebo tak platia pravidlá, ktoré dnes už nie sú vykonateľné, tak sa stane čo? No tak tam je vyškrtaných 13 miliárd. Ak pán Kišš hovorí o tom, že poďme znižovať dlh, no tak poďme sa dostať na trojpercentný deficit. Keby bol pán Kišš minister financií, tak by čo? Išiel by na trojpercentný deficit z roku 2024? Viete, aká to je, viete, aký to je objem? Zabudnite na sociálne dávky, zabudnite na obrovské iné veci, ktoré treba robiť na to, aby ľudia na Slovensku, aby sa im tá životná úroveň ešte viac neznižovala. A prezradím vám, to možno niekto, kto to sleduje, vie, že momentálne sa rokujú na úrovni Ekofinu opatrenia alebo teda opäť nejaké fiškálne pravidlá, ktoré budú platiť od roku, od 1. 1. 2025, a tie nám ukladajú, určite tam bude konsolidácia niekde okolo ďalšieho jedného percenta na ďalšie, na ďalších niekoľko rokov. Áno, pán Hajko, máte pravdu, to bude trvať, ale treba nájsť ten balans, koľko chcete, koľko chcete znižovať deficit a ako sa vám vyvíja sociálna situácia na Slovensku. Čiže tento balans je v ekonomike veľmi dôležitý. Ja som tu na to, aby som dosiahol to, aby sme znižovali tie deficity a aby sa potom, keď budeme mať ten deficit pod troma percentami, znížil aj ten dlh. Toľko zatiaľ. Samozrejme, budem sledovať rozpravu a potom keď budeme v druhom čítaní, sa budem vyjadrovať k ostatným veciam, ktoré zaznejú v rozprave. Ďakujem kolegom, ktorí ma zastúpia potom na rokovaní, rokovaní pléna, myslím, že sú tu traja kolegovia ministri a hovorím, potom sa budem vyjadrovať ku všetkým veciam, ktoré odznejú v rozprave. Ďakujem pekne.